钦定古今图书集成/明伦汇编/闺媛典/第320卷 > 皇清五十三 > 万起龙妻郭氏
## 钦定古今图书集成/明伦汇编/闺媛典/第320卷 > 皇清五十三 > 万起龙妻郭氏

按《海宁县志》：“郭氏，万起龙妻，系出唐汾阳王，显于宋，赐姓赵，里称赵郭。性婉淑而才敏，昧旦勉夫于学，事翁姑孝谨。翁先捐馆舍，未几夫遘，危疾相继没，郭抚三孤屏息，盛暑必重衣𦝼腊，奉馈必虔。事姑三十年，闾党称孝。常治隙地为圃，桑枣及蔬不鬻于市，躬操蚕织无虚日。连遭大祲，必攻苦得食。教三子尊师取” 友，每夕篝灯夜绩，伴子读书，率以为常。乙酉之乱，城中士女恟惧。郭命其子曰：“亟奉主于东郊，次迁夫子之柩与俱，然后肩舆出。” 郭为位临之，曰：“老妇其终于此矣。” 遂不及于难。远近闻之，咸叹服。未几，海飓大作，大浸漂民庐无筭，东郊缘海几淹。郭据棺号天而呼，期与夫骨俱逝。须臾，风止潮退，时人称异。郭亦呕血升许而卒。康熙四年八月，鹾使旌其门。